SET ปิดบวก 15 จุด คาดหวังแผนกระตุ้นศก.สหรัฐ ฟากโบรกฯแนะติดตามบจ.ประกาศงบฯ
SET ปิดบวก 15 จุด คาดหวังแผนกระตุ้นศก.สหรัฐ ฟากโบรกฯแนะติดตามบจ.ประกาศงบฯ
11 ส.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,336.84 จุด เพิ่มขึ้น 14.83 จุด (+1.12%) มูลค่าการซื้อขาย 71,983.87 ล้านบาท
10 หุ้นดันดัชนีวันนี้

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยปรับตัวขึ้นได้ดีมาก จากความคาดหวังมาตรการกระตุ้นเศรษฐกิจรอบใหม่ของสหรัฐที่น่าจะได้ข้อสรุปในเร็ววันนี้ ประกอบกับสถานการณ์โควิด-19 ทั่วโลกที่ผ่อนคลายมากขึ้น หลังจำนวนผู้ติดเชื้อรายใหม่ชะลอตัวลง
รวมถึงจะมีการทดลองวัคซีนต้านโควิด-19 ในเฟส 3 ของหลายบริษัทในเร็ว ๆ นี้ ซึ่งคาดหวังจะให้ผลออกมาดี ทำให้เป็น Sentiment เชิงบวกหนุนให้หุ้นกลุ่มท่องเที่ยว และขนส่ง ฟื้นตัวได้ดี รวมถึงหุ้นในกลุ่มแบงก์ ที่จะฟื้นตัวขึ้นตามภาวะเศรษฐกิจด้วย ผลักดันให้มูลค่าซื้อขายวันนี้กลับมาคึกคักอีกครั้ง หลังจากชะลอตัวลงเมื่อวานนี้
ขณะเดียวกันปัจจัยในประเทศ ในด้านของการชุมนุมทางการเมือง ตลาดมองสัญญาณมีทิศทางผ่อนคลาย หลังจากที่นายกรัฐมนตรี ออกมาระบุว่ารัฐบาลไม่ได้ปิดกั้นความคิดของคนรุ่นใหม่ พร้อมที่จะรับฟังและแก้ปัญหาเพื่อขับเคลื่อนประเทศ รวมถึงตลาดยังมีแรงเก็งกำไรผลประกอบการไตรมาส 2/63 ของบริษัทจดทะเบียนด้วย โดยวันนี้งบฯ บมจ.ไทยยูเนี่ยน กรุ๊ป (TU) และบมจ.เถ้าแก่น้อย ฟู๊ดแอนด์มาร์เก็ตติ้ง (TKN) ออกมาดีกว่าคาดทำให้มีแรงซื้อเข้ามาอย่างหนาแน่น
ทั้งนี้ ตลาดหุ้นไทยจะปิดทำการในวันพรุ่งนี้ (12 ส.ค.) เนื่องในวันแม่แห่งชาติ และจะกลับมาเปิดทำการในวันพฤหัสบดี โดยนายศราวุธ คาดว่าตลาดหุ้นไทยจะปรับขึ้นได้ต่อเนื่อง ตามแรงเก็งกำไรผลประกอบการบริษัทจดทะเบียน และสถานการณ์โควิด-19 ที่ผ่อนคลายลง ขณะที่ตลาดยังรอติดตามการเจรจาการค้าระหว่างสหรัฐและจีน ที่จะมีขึ้นในวันที่ 15 ส.ค.นี้ด้วย โดยมองแนวต้านที่ 1,350 จุด ส่วนแนวรับอยู่ที่ 1,330 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT มูลค่าการซื้อขาย 5,219.08 ล้านบาท ปิดที่ 53.25 บาท เพิ่มขึ้น 4.25 บาท
MINT มูลค่าการซื้อขาย 3,455.57 ล้านบาท ปิดที่ 20.20 บาท เพิ่มขึ้น 1.90 บาท
PTT มูลค่าการซื้อขาย 2,333.97 ล้านบาท ปิดที่ 37.50 บาท ลดลง 0.25 บาท
KBANK มูลค่าการซื้อขาย 2,136.76 ล้านบาท ปิดที่ 85.25 บาท เพิ่มขึ้น 2.50 บาท
NER มูลค่าการซื้อขาย 1,913.32 ล้านบาท ปิดที่ 4.04 บาท เพิ่มขึ้น 0.10 บาท